หุ้นโตเข้าเป้าไตรมาส1
“จรัมพร” คุยผลงานไตรมาสแรกเข้าเป้า ตลาดใหญ่ขึ้น-เทรดพันล้านเหรียญติดจอเรดาร์ต่างชาติ 20 หุ้นเคาะสนั่น มั่นใจสู้เอเชียได้สบาย
2 เม.ย. 2555

“จรัมพร” คุยผลงานไตรมาสแรกเข้าเป้า ตลาดใหญ่ขึ้น-เทรดพันล้านเหรียญติดจอเรดาร์ต่างชาติ 20 หุ้นเคาะสนั่น มั่นใจสู้เอเชียได้สบาย
ปี 2555 เป็นปีมังกรทองของตลาดหุ้นไทยในไตรมาสแรก ให้ผลตอบแทนแก่นักลงทุนถึง 16.72% ท่ามกลางมูลค่าการซื้อขายเฉลี่ยต่อวันเฉียด 3.4 หมื่นล้านบาท โดยนักลงทุนต่างชาติซื้อมากกว่า 82,769 ล้านบาท ทำให้มูลค่าหลักทรัพย์ตามราคาตลาดรวม (มาร์เก็ตแคป) พุ่งขึ้นเป็นเกือบ 10 ล้านล้านบาท 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) กล่าวว่า มาร์เก็ตแคปที่เกือบ 10 ล้านล้านบาท และมูลค่าการซื้อขายเฉลี่ยต่อวันสูงถึง 1,000 ล้าน|เหรียญสหรัฐนั้น เป็นไปตามแผนการดำเนินงานของตลาดหลักทรัพย์ในปี 2555 นี้ 



จรัมพร
ปัจจัยที่สนับสนุนให้ตลาดหุ้นไทยเติบโตขึ้นมาก คงเป็นผลจากกำไรสุทธิของบริษัทจดทะเบียน (บจ.) ที่จะฟื้นตัว จากนโยบายอัตราภาษีนิติบุคคลที่ลดลงจาก 30% เหลือ 23% และ บจ.ก็มีกำไรจากการดำเนินงานที่ดี แม้ว่าเพิ่งผ่านพ้นสถานการณ์น้ำท่วมใหญ่ในปีที่ผ่านมา นอกจากนี้ยังสามารถรักษาอัตราการจ่ายเงินปันผลที่สูงได้ จึงจูงใจให้นักลงทุนต่างประเทศเข้ามาลงทุนในตลาดหุ้นไทยมากขึ้น
ผู้จัดการตลาดหลักทรัพย์ กล่าวว่า ตลาดหุ้นไทยที่มีมูลค่าซื้อขายถึง 1,000 ล้านเหรียญสหรัฐ เป็นระดับที่นักลงทุนต่างประเทศให้ความสนใจ และยังมีหุ้นที่มีการซื้อขายเฉลี่ย 10 ล้านเหรียญสหรัฐต่อวัน มากขึ้นเป็น 20 บริษัท จาก|เดือน ม.ค. 2553 มีเพียง 8 บริษัทเท่านั้น สะท้อนว่าต่างชาติให้ความสนใจเข้าลงทุนมากขึ้น ส่งผลให้ตลาดมีสภาพคล่องที่เพิ่มขึ้น
“หุ้นไทยมีมูลค่าซื้อขายมากขนาดนี้ และมีหุ้นมากถึง 20 ตัวเทรดสูงถึง 10 ล้านเหรียญสหรัฐ สะท้อนให้เห็นว่าตลาดหุ้นไทยมีศักยภาพพร้อมที่จะแข่งขันในระดับอินโดจีนและภูมิภาคเอเชีย” นายจรัมพร กล่าว
อย่างไรก็ตาม ตลาดหลักทรัพย์ก็ยังต้องทำให้ตลาดหุ้นไทยดีขึ้นในระยะต่อไป ซึ่งนอกจากจะต้องพยายามหาหลักทรัพย์ใหม่เข้ามาจดทะเบียนแล้ว ยังจะต้องเป็นบริษัทที่มีขนาดใหญ่ขึ้น โดยอาจจะเป็นบริษัทจากต่างประเทศ
ด้านนายสุกิจ อุดมศิริกุลผู้อำนวยการอาวุโสฝ่ายกลยุทธ์การลงทุน สายงานวิจัย บล.ไทยพาณิชย์ กล่าวว่า แนวโน้มดัชนีหุ้นในไตรมาส 2 นี้ น่าจะยังปรับตัวเพิ่มขึ้นได้ เพราะจะมีการประชุมธนาคารกลางสหรัฐ (เฟด) ในช่วงปลายเดือน เม.ย.นี้ ทำให้ผู้ลงทุนเล่นเก็งกำไรข่าวจะมีนโยบายผ่อนปรนเชิงปริมาณ หรือ QE3 หรือไม่ และเป็นช่วงที่ บจ.ประกาศผลกำไรไตรมาสแรก ซึ่งคาดว่าน่าจะออกมาดี 
อย่างไรก็ตาม เชื่อว่าการเพิ่มขึ้นของดัชนีคงยังไม่แรงแตะระดับ 1,300 จุดในระยะอันใกล้ แต่ยังมีโอกาสจะเกิดขึ้นในช่วงครึ่งปีหลัง เนื่องจากระดับดัชนีดังกล่าวเป็นมูลค่าพื้นฐาน บจ.ในปีนี้ โดยคาดว่ากำไร บจ.จะขยายตัว 23-24%ภายใต้สมมติฐานราคาน้ำมันเฉลี่ย 108 เหรียญสหรัฐต่อบาร์เรล 
“แม้ว่าตามพื้นฐานจะเห็นดัชนี 1,300 จุดได้ แต่ระหว่างทางตลาดอาจจะมีการปรับฐาน ดังนั้นกลยุทธ์ในขณะนี้แนะนำให้นักลงทุนต้องขายหุ้นที่ราคาได้สะท้อนผลประกอบการไปแล้ว และให้ซื้อหุ้นที่ยังต่ำกว่าพื้นฐาน คือ กลุ่มพลังงานและปิโตรเคมี เพราะราคายังถูกและกำไรไตรมาสแรกจะออกมาดี นอกจากนี้หุ้นสื่อสารก็ยังน่าสนใจลงทุนในช่วงไตรมาส 2